Regulamentul (CE) nr. 1562/2006 al Consiliului
din 5 octombrie 2006
privind încheierea Acordului de parteneriat în domeniul pescuitului între Comunitatea Europeană și Republica Seychelles
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) și cu articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European [1],
întrucât:
(1) Prin Regulamentul (CE) nr. 1708/87 al Consiliului, Comunitatea a aprobat Acordul cu Republica Seychelles privind pescuitul în largul Republicii Seychelles [2]. Părțile au purtat negocieri pentru înlocuirea acordului respectiv cu un acord de parteneriat în domeniul pescuitului.
(2) În urma negocierilor respective, în luna martie 2005 a fost parafat un Acord de parteneriat în domeniul pescuitului.
(3) Acordul de parteneriat în domeniul pescuitului prevede o mai bună cooperare economică, financiară, tehnică și științifică în sectorul pescuitului în vederea garantării conservării și exploatării durabile a resurselor, precum și parteneriate între întreprinderi în scopul dezvoltării activităților economice în sectorul pescuitului și în activitățile conexe, în interesul comun.
(4) Acordul respectiv ar trebui aprobat.
(5) Ca urmare a intrării în vigoare a noului acord, Regulamentul (CEE) nr. 1708/87 devine caduc. Din rațiuni de claritate, ar trebui, prin urmare, să fie abrogat,
ADOPTĂ PREZENTUL REGULAMENT:
Articolul 1
Acordul de parteneriat în domeniul pescuitului între Comunitatea Europeană și Republica Seychelles (denumit în continuare "acordul") se aprobă în numele Comunității.
Textul acordului se anexează la prezentul regulament.
Articolul 2
Președintele Consiliului este autorizat să numească persoanele împuternicite să semneze acordul prin care Comunitatea își asumă obligații.
Articolul 3
Regulamentul (CEE) nr. 1708/87 se abrogă.
Articolul 4
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 5 octombrie 2006.